Ugandan hotellikuolemien omituiset yksityiskohdat: Suomalais- ja ruotsalaismiehen ruumiit löydettiin peräkkäisinä päivinä, sama kuolinsyy

Hotellihuoneistaan Ugandassa peräkkäisinä päivinä kuolleina löytyneet suomalais- ja ruotsalaismies kuolivat molemmat myrkytystilasta seuranneeseen hapenpuutteeseen, kertoo Ugandan poliisi tiedotteessa.

Ugandan poliisi kertoi eilen tiistaina Ugandan Kampalassa sijaitsevan hotellin huoneesta kuolleena löytyneen suomalaisen liikemiehen kuolinsyystä.

Ylen mukaan Ugandan poliisi kertoi Ugandassa televisioidussa tiedotustilaisuudessa, että suomalaismiehen elimistöstä olisi löytynyt jäämiä kokaiinista ja tuholaismyrkystä. Ylen mukaan miehen suussa oli lisäksi tunnistamatonta, ruskeaa ainetta.

Ilta-Sanomien haltuunsa saamasta Ugandan poliisin tiistaisesta tiedotteesta selviää, että miehen kuolinsyyksi on ruumiinavausraportin ja toksikologisen tutkimuksen perusteella määritelty myrkytystilaa seurannut hypoksia, eli kehon happivaje tai hapenpuute.

Poliisitiedotteen mukaan myrkytys johtui erilaisten aineiden sekoituksesta, jossa mukana on ollut myös myrkyllistä ainetta tai aineita.

Ugandan poliisin tiedottaja on jo aiemmin kertonut STT:lle, että hotellihuoneesta kuolleena löytyneen suomalaisen liikemiehen ruumiista on löytynyt vieraita aineita, joista osaa voi kutsua huumausaineeksi.

Poliisi ei kerro tiedotteessa, mitä aineita miehen elimistöstä löytyi, tai miten ne olivat sinne päätyneet.

Samoihin aikoihin suomalaismiehen kanssa Kampalassa kuoli myös 41-vuotias ruotsalaismies, jonka vierailu oli poliisin mukaan bisnesmatka. Ruotsalaismies löytyi kuolleena Sheraton Hotellista 5. helmikuuta, eli päivää ennen kuin suomalaismies löytyi kuolleena huoneestaan Pearl of Africa -hotellista samassa kaupungissa.

Poliisitiedotteen mukaan myös ruotsalaismiehen kuolinsyy oli hapenpuute, joka on niin ikään ollut seurausta myrkytyksestä.

Kummankaan miehen vartalossa ei poliisin mukaan ollut ulkoisia merkkejä kamppailusta tai rikoksesta. Poliisitiedotteessa sanotaan, että suomalais- ja ruotsalaismiehen kuolemantapaukset eivät liity toisiinsa.

Trumpet News -sivuston mukaan poliisipatologi Moses Byaruhanga ja Ugandan ylin poliisiviranomainen Kale Kayihura ovat kertoneet, että kuolleiden suomalais- ja ruotsalaismiehen elimistöistä olisi löytynyt erityisesti lutikoiden tappamiseen käytettävää hyönteismyrkkyä.

Sivuston mukaan poliisi sanoi myös keskittyvänsä nyt ruumiista löytyneisiin aineisiin ja siihen, miten aineet ovat miehille päätyneet.

The Observer -lehden mukaan Kale Kayihura kertoi, että poliisin tutkimista kahden miehen veri, maksa,- ja virtsanäytteistä löytyi jäämiä kokaiinista, morfiinista ja oopiumista. The Observerin mukaan Kayihura kertoi myös, että molemmista ruumiista löytyi lisäksi jäämiä tuholaismyrkystä.

Ugandan poliisin tiedotteen mukaan poliisi pyrkii nyt selvittämään, oliko kuolemantapauksissa kyse henkirikoksesta vai tapaturmasta. Aiemmin Ugandan poliisiviranomaiset ovat kertoneet tutkivansa suomalaismiehen kuolemaa murhana.

Suomalainen liikemies löytyi kuolleena hotellihuoneestaan Kampalassa noin kaksi viikkoa sitten 6. helmikuuta.

Ugandan poliisiviranomaiset lähettivät Suomen keskusrikospoliisille (KRP) viime perjantaina oikeusapupyynnön, jossa pyydetään Suomesta oikeusapua miehen kuolemansyyn selvittämiseen. Keskusrikospoliisista kerrottiin IS:lle keskiviikkona, että KRP on tietoinen tiistain tiedoista, joiden mukaan suomalaismiehen elimistöstä olisi löytynyt myrkkyä.

Keskusrikospoliisin rikosylikomisario Tero Haapala sanoi, ettei KRP ole saanut Ugandasta virallista tietoa, että tapausta tutkittaisiin henkirikoksena. Suomen poliisi tulee siis selvittämään miehen kuolinsyytä.

– Oikeuskemiallisissa tutkimuksissa pyritään selvittämään kaikki vieraat aineet, joita elimistössä voi olla, Haapala kommentoi.